《偕翰林学士刘东崖礼部侍郎李两山登悯忠寺阁》
元代·陈孚

天京朝万国，十二舜神州。宫阙开中禁，关河拱上游。

扶桑彤气开，析木绀光流。剑佩千牛卫，旌幢五凤楼。

玉泉蟠地涌，金塔插天浮。北岳瑶符出，南溟瘴雾收。

人皆跻寿域，我亦步瀛洲。智不如犀首，痴犹过虎头。

帝恩难独报，儒术幸同俦。偶此登阿阁，悠然望蓟丘。

长庚欣识李，太乙愿依刘。雪拥飞狐夜，风号涿鹿秋。

黄花堆径湿，红叶带城幽。且尽一壶酒，掀髯送白鸥。

作者简介：陈孚（1259 — 1309）元代学者。字刚中，号勿庵，浙江临海县太平乡石唐里（今白水洋镇松里）人。至元年间，上《大一统赋》，后讲学于河南上蔡书院，为山长，曾任国史院编修、礼部郎中，官至天台路总管府治中。诗文不事雕琢，纪行诗多描摹风土人情，七言古体诗最出色，著有《观光集》、《交州集》等。